सेना के कमांडरों ने लिया फैसला, 1 अगस्त से लागू होगा
Brigadiers and Above to Have Same Uniform from August 1सेना में ब्रिगेडियर और उससे ऊपर की रैंक के अधिकारियों के लिए 1 अगस्त से एक जैसी वर्दी होगी। हाल ही में सेना के कमांडरों के एक सम्मेलन में चर्चा के बाद यह फैसला लिया गया है।
सेना में ब्रिगेडियर और उससे ऊपर की रैंक के अधिकारियों के लिए 1 अगस्त से एक जैसी वर्दी होगी। हाल ही में सेना के कमांडरों के एक सम्मेलन में चर्चा के बाद यह फैसला लिया गया है। यह फैसला सभी अफसरों पर लागू होगा चाहे उनका कैडर कुछ भी हो और उनका अपॉइंटमेंट कभी भी हुआ हो। वहीं, कर्नल और नीचे की रैंक के अधिकारियों की वर्दी में कोई बदलाव नहीं हुआ है।
न्यूज एजेंसी PTI के मुताबिक सेना के सूत्रों ने बताया कि इस फैसले के तहत सीनियर अधिकारियों की टोपी, कंधे के बैज, गोरगेट पैच, बेल्ट और जूते एक जैसे होंगे। वहीं, फ्लैग रैंक के अधिकारी अब कोई डोरी नहीं पहनेंगे।
क्यों लिया गया ये फैसला
सेना के एक सूत्र ने कहा कि रेजीमेंट की सीमाओं से परे, सीनियर लीडरशिप के बीच सेवा मामलों में सामान्य पहचान और नजरिए को बढ़ावा देने और मजबूत करने के लिए यह फैसला लिया गया है। ये एक निष्पक्ष और न्यायसंगत संगठन होने के लिए भारतीय सेना के चरित्र को और मजबूत करेगा। एक जैसी वर्दी सभी सीनियर रैंक के अधिकारियों को समान पहचान देगी।
बता दें कि इंडियन आर्मी में ब्रिगेडियर और उससे ऊपर वे अधिकारी होते हैं, जो पहले से ही यूनिट या बटालियन की कमान संभाल चुके हों। इनमें से ज्यादातर की तैनाती हेडक्वॉटरों में होती है। जहां सभी आर्म्स और सेवाओं के अधिकारी एक साथ काम करते हैं।
सेना में सबसे ऊंची रैंक फील्ड मार्शल
भारतीय सेना में ब्रिगेडियर से ऊपर चार रैंक होती हैं। इसमें सबसे ऊंची रैंक फील्ड मार्शल है। इसके बाद ब्रिगेडियर, कर्नल, लेफ्टिनेंट कर्नल, मेजर, कैप्टन, लेफ्टिनेंट, सूबेदार मेजर, सूबेदार, नायब सूबेदार, हवलदार, नायक लांस, नायक के पद होते हैं।
इससे पहले जनवरी 2022 में भारतीय सेना ने नए डिजिटल पैटर्न वाली छलावरण लड़ाकू वर्दी तैयार की थी। सेना प्रमुख जनरल एम एम नरवणे ने 15 जनवरी यानी सेना दिवस पर लड़ाकू अभियानों के लिए भारतीय सेना की नई वर्दी का उद्घाटन किया था।
सेना प्रमुख ने बताया था कि यह वर्दी हल्का, मजबूत और सभी इलाकों के लिए बेहतर है। इसमें मिट्टी के रंगों और जैतून के हरे रंग के रंगों का इस्तेमाल किया गया है। नए पैटर्न की वर्दी सुरक्षा चिंताओं को ध्यान में रखकर और जवानों के लड़ाकू पोशाक पहनने से रोकने के लिए डिजाइन किया गया है। पढ़ें पूरी खबर...